ང་གཉིས་མར་བསྡད་པ་དང་།ཁོང་གིས་རང་འདི་ལ་ཕྱི་ལོ་དྲུག་ཅུའི་ནང་སླེབས་པ་མ་རེད་པེ།ཞེས་བཀའ་འདྲི་གནང་བྱུང་བས།ངས་དེ་འདྲ་ཡིན་པ་གསལ་འདེབས་ཞུས་ཡིན།ཁོང་གིས་མུ་མཐུད་དུ་རང་གིས་ཤེས་ཀྱི་ཡོད་པ།ང་ཚོས་མཉམ་དུ་དུས་སྐབས་དེར་རླབས་ཆེན་གྱི་བྱ་གཞག་མང་པོ་སྒྲུབ་ཐུབ་པ་རེད།ཕྱི་ལོ་༡༩༥༩ལོར་ལྷ་སའི་ནང་།ཐེན་གྷོན་སན་གྱིས་གྱེན་ལོག་པ་ཚང་མ་རྩ་མེད་བཏང་དགོས་པའི་བཀའ་བཏང་ཡོད་པ་དང་།ཁོའི་མེ་སྒྱོགས་ཀྱིས་ནོར་བུ་གླིང་ཁ་དང་ལྕགས་པོ་རིར།ང་ཚོ་བོད་མི་མང་པོ་ཞིག་བསད་ཡོད་པ་རེད།ང་བྲོས་བྱོལ་དུ་ཕྱིན་རྗེས་རྒྱ་ནག་གིས་བོད་མི་རིགས་དེ་ཚར་བ་ཡིན་པ་དང་།ང་དང་བཙན་བྱོལ་བོད་མི་ཚོར་བྱེད་རྒྱུ་གང་ཡང་མེད་པའི་ཡིད་ཆེས་སླེབས་ཡོད་པ་རེད་དེ།ང་ཚོས་ཁོ་ཚོ་ནོར་བ་ཡིན་པ་ར་སྤྲོད་བྱས་རེད།མ་རེད་དམ།༧གོང་ས་མཆོགང་ཚོས་དེ་འདྲ་བྱས་པ་ཏན་ཏན་རེད་ཅེས་ངས་ལན་འདེབས་ཞུས།ཁོང་གིས་ང་ཚོས་བཙན་བྱོལ་སྤྱི་ཚོགས་དང་གཞུང་གསར་འཛུགས་བྱས་པ་ཙམ་མིན་པར།བོད་དོན་དེ་རྒྱལ་སྤྱིའི་སྡིངས་ཆའི་ཐོག་ཏུ་སྔར་བྱུང་མྱོང་མེད་པའི་ཁྱབ་བསྒྲགས་ཆེན་པོ་བྱེད་ཐུབ་པ་རེད།དེ་ང་ཚོས་མཉམ་དུ་བྱས་པ་རེད།